Óðinn , pistlahöfundur Viðskiptablaðsins undir dulnefni , tjáir sig um ummæli Benedikts Erlingssonar við afhendingu Kvikmyndaverðlauna Norðurlandaráðs á dögunum þar sem leikstjórinn gagnrýndi harðlega niðurskurð til kvikmyndamála á Íslandi . Óðni finnst lítið til gagnrýninnar koma og segir meðal annars : Sagði hann , eins og kvikmyndagerðarmenn margir hafa gert undanfarið , að fjárframlög til kvikmyndagerðar hafi verið skorin niður um heil 42% á þessu ári miðað við hvað veitt var árið 2013 . Óþarfi er svo sem að rifja upp enn á ný á hvers konar vitleysu þessi gagnrýni er byggð , en látið nægja að stikla á stóru . Vissulega setti fráfarandi ríkisstjórn ný met í framlögum til kvikmyndasjóða í fyrra , þegar ákveðið var að bæta 450 milljónum króna við þær 570 milljónir sem ákveðið hafði verið í fjárlögum að veita til sjóðanna . Í fyrra fór því rúmur milljarður í íslenska kvikmyndasjóði . Þessar 450 milljónir voru hluti af svokallaðri fjárfestingaráætlun , sem var „ ófjármagnað risakosningaloforð Samfylkingar og VG “ , eins og aðstoðarmaður forsætisráðherra orðaði það . Þetta var einskiptisframlag sem engin leið var að framlengja . Það ber í fyrsta lagi vott um lélegt raunveruleikaskyn og í öðru lagi vanþakklæti hjá Benedikt og félögum að ætlast til þess að tvöföldun fjárframlaga yrði varanleg . Svo má ekki gleyma því að framlög til kvikmyndasjóða eru í ár tæpar 625 milljónir króna og hafa aldrei verið hærri , ef horft er framhjá aukaframlaginu í fyrra . Margir teldu þessum fjármunum betur varið í annað .